ประกาศกระทรวงการคลัง เรื่อง การกู้เงินจากองค์การความร่วมมือระหว่างประเทศของญี่ปุ่นสำหรับโครงการรถไฟชานเมือง สายสีแดง ช่วงบางซื่อ - รังสิต ของการรถไฟแห่งประเทศไทย

ประกาศกระทรวงการคลัง
ประกาศกระทรวงการคลัง
เรื่อง
การกู้เงินจากองค์การความร่วมมือระหว่างประเทศของญี่ปุ่น
สำหรับโครงการรถไฟชานเมือง
สายสีแดง ช่วงบางซื่อ - รังสิต ของการรถไฟแห่งประเทศไทย[๑]
 

เพื่ออนุวัติตามความในมาตรา ๑๖
แห่งพระราชบัญญัติการบริหารหนี้สาธารณะ พ.ศ. ๒๕๔๘ กระทรวงการคลังขอประกาศให้ทราบโดยทั่วกันว่า
รัฐบาลได้ลงนามในสัญญากู้เงินกับองค์การความร่วมมือระหว่างประเทศของญี่ปุ่น
เมื่อวันที่ ๓๐ มีนาคม ๒๕๕๒ โดยมีรายละเอียด ดังต่อไปนี้

๑. เป็นเงินกู้ จำนวน ๖๓,๐๑๘
ล้านเยน หรือเทียบเท่า ๒๓,๑๓๔,๔๑๑,๙๔๔
บาท (คำนวณตามอัตราแลกเปลี่ยนขายถัวเฉลี่ยของเงินบาทกับเงินเยนญี่ปุ่น ณ
วันลงนามในสัญญา คือ ๓๖.๗๑๐๘ บาท ต่อ ๑๐๐ เยน)
และกำหนดเบิกจ่ายเงินกู้เสร็จสิ้นภายใน ๗ ปี ๓ เดือน
นับจากวันที่สัญญากู้เงินมีผลใช้บังคับ

๒. อัตราดอกเบี้ยร้อยละ ๑.๔ ต่อปี
ยกเว้นในส่วนที่ปรึกษา อัตราดอกเบี้ยร้อยละ ๐.๐๑ ต่อปี กำหนดชำระปีละ ๒ งวด
โดยชำระในวันที่ ๒๐ กรกฎาคม และ ๒๐ มกราคม ของแต่ละปี
สำหรับในช่วงการเบิกจ่ายเงินกู้ และในวันที่ ๒๐ มิถุนายน และ ๒๐ ธันวาคม
ของแต่ละปี สำหรับในช่วงหลังการเบิกจ่ายเงินกู้

๓. อัตราค่าธรรมเนียมผูกพันเงินกู้ร้อยละ ๐.๑
ของวงเงินกู้ที่ยังไม่ได้เบิกจ่าย

๔. กำหนดชำระคืนต้นเงินกู้ภายใน ๒๕ ปี
รวมระยะปลอดหนี้เงินกู้ ๗ ปี โดยผ่อนชำระปีละ ๒ งวด ทุกระยะ ๖ เดือน เป็นจำนวน ๓๗
งวด ชำระคืนต้นเงินกู้งวดแรกในวันที่ ๒๐ ธันวาคม ๒๕๕๘ และงวดสุดท้ายในวันที่ ๒๐
ธันวาคม ๒๕๗๖

๕. รัฐบาลได้กำหนดจะนำเงินกู้รายนี้ไปใช้จ่ายในโครงการรถไฟชานเมือง
สายสีแดง ช่วงบางซื่อ - รังสิต ของการรถไฟแห่งประเทศไทย
เพื่อก่อสร้างโครงการรถไฟชานเมืองสายสีแดง ช่วงบางซื่อ - รังสิต
โดยทำให้สถานีบางซื่อรองรับการเป็นศูนย์กลางด้านการเดินทาง
เป็นศูนย์กลางการคมนาคมเพื่อการเดินรถไฟทางไกลสายเหนือและสายอีสาน
รวมทั้งเป็นศูนย์กลางด้านการเดินทางจากภาคใต้และภาคตะวันออกในอนาคต
โดยจะเชื่อมต่อกับโครงการระบบรถไฟชานเมือง ช่วงบางซื่อ - ตลิ่งชัน


ประกาศ
ณ วันที่ ๓๐ เมษายน พ.ศ. ๒๕๕๒
กรณ์
จาติกวณิช
รัฐมนตรีว่าการกระทรวงการคลัง




















ปริยานุช/ผู้จัดทำ
๒๖
พฤษภาคม ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๗๓ ง/หน้า ๑๗/๒๒ พฤษภาคม ๒๕๕๒